Diari Oficial de la Generalitat Valenciana


Sumari del DOGV 3887, del 28-11-2000 (2000/9481)

ACORD de 31 d'octubre de 2000, de la Comissió Territorial d'Urbanisme de Castelló, que fa referència a la modificació puntual del Pla General d'Orpesa en el sector d'UFOs.
---------------------------------------------------------------------------------------------------------------------------------------------------------------------------

### Dades del document

Número de DOGV
:   3887

Data del DOGV
:   28-11-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/9481


Data del document
:   31-10-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Orpesa
    * pla d'urbanisme

ACORD de 31 d'octubre de 2000, de la Comissió Territorial d'Urbanisme de Castelló, que fa referència a la modificació puntual del Pla General d'Orpesa en el sector d'UFOs. [2000/M9481]
  
Vist l'expedient relatiu a la modificació puntual del Pla General d'Orpesa en el sector d'UFOs, i de conformitat amb els següents,
  
Antecedents
  
1. El Ple de l'Ajuntament d'Orpesa va acordar exposar al públic la modificació per acord de 29 de novembre de 1999, la qual cosa va portar a terme per mitjà d'anuncis inserits en el diari Mediterráneo d'1 de febrer de 2000, en el Butlletí Oficial de la Província de Castelló de 3 de febrer de 2000 i en el Diari Oficial de la Generalitat Valenciana de 10 de febrer de 2000. Una vegada transcorregut el període d'informació al públic, durant el qual no es van presentar al·legacions, el ple va aprovar provisionalment la modificació en la sessió de 12 de maig de 2000, després de la qual cosa es tramet per a l'aprovació definitiva el 9 de juny de 2000. Mitjançant escrit del Servei Territorial d'Urbanisme de 13 de juny de 2000 es va sol·licitar de l'ajuntament ampliació de documentació, cosa que es va fer per un escrit registrat el 24 d'agost de 2000. Per escrit de 25 d'octubre de 2000, l'arquitecte redactor de la modificació va trametre la correcció d'uns errors detectats en el càlcul d'edificabilitat i densitat tramés el 24 d'agost.
  
2. El projecte consta de memòria i plànols.
  
3. L'objecte de la modificació és el canvi de qualificació urbanística d'una parcel·la situada en el carrer d'Almeria del sòl urbà d'Orpesa, que passa de dotacional privat ES (espectacle, sala de festes, cine) a una nova qualificació en la qual es preveu, a més de determinades dotacions, l'ús residencial. Amb la modificació es pretén facilitar que desaparega la discoteca UFOs.
  
La superfície de la parcel·la de la discoteca és de 782,71 m². Amb la modificació es preveu una dotació d'aparcaments de 129,68 m², una dotació pública de 130,07 m² i la resta, 522,96 m², passa a qualificar-se de residencial ZU-C6, amb una edificabilitat màxima de 2.113,31 m² de sostre, cosa que permetria la construcció d'un bloc d'apartaments de 6 alçades, amb 28 habitatges.
  
Si prenem com a referència l'illa en què es troba la discoteca, el resum de l'ordenació vigent i modificada és la següent:
  
Ordenació vigent:
  
Denominació Superfície Edificabilitat
  
Sòl dotacional públic 2.117,23 m² -
  
Dotacional privat espectacle 782,71 1.502,75
  
Residencial 3.720,17 10.044,45
  
Totals 6.620,11 11.547,2
  
Ordenació proposada:
  
Denominació Superfície Edificabilitat
  
Sòl dotacional públic 2.376,98 -
  
Residencial 4.243,13 12.157,31
  
Totals 6.620,11 12.157,31
  
4. El 27 de setembre de 2000 va ser emés un informe per la Direcció General de Costes del Ministeri de Medi Ambient.
  
Fonaments de dret
  
1. La tramitació de la modificació ha sigut correcta, de conformitat amb el que estableixen els articles 38 i següents de la Llei Reguladora de l'Activitat Urbanística. En concret, es va emetre amb data 27 de setembre de 2000 un informe de la Direcció General de Costes del Ministeri de Medi Ambient, en el qual s'indica que aqueixa Direcció General no posa objeccions a l'aprovació de la modificació.
  
2. La documentació està completa, als efectes del compliment del que estableix l'article 27 de la Llei Reguladora de l'Activitat Urbanística.
  
3. La modificació que s'examina comporta la introducció d'alteracions en l'ordenació detallada del sòl urbà.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic i en aquests casos l'administració té àmplia llibertat per a elegir, entre les alternatives possibles, la forma en què el territori ha de quedar ordenat. Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser realitzada per l'ajuntament, des de la representació que li confereix la seua legitimació democràtica.
  
La Llei 6/1994, de 15 de novembre, Reguladora de l'Activitat Urbanística (d'ara endavant LRAU) recull clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran considerar l'oportunitat de les iniciatives urbanístiques que se li plantegen.
  
D'aquesta manera, la resolució autonòmica d'aprovació s'ha de limitar en aquest cas a portar a terme un control de mera legalitat del contingut de la modificació.
  
4. Dins del període consultiu a què fa referència l'article 39.1.B de la LRAU, per mitjà d'escrit de 13 de juny de 2000 el Servei Territorial d'Urbanisme de Castelló va sol·licitar de l'Ajuntament d'Orpesa que justificara si la modificació complia el que estableix l'article 19.A de la LRAU, així com també el que estableix l'article 55.3 de la LRAU en relació amb l'article 17 de l'annex del Reglament de Planejament de la Comunitat Valenciana, aprovat pel Decret 201/1998, de 15 de desembre (d'ara endavant RPCV). Sobre aquestes dues qüestions es va presentar el 24 d'agost de 2000 un escrit de l'Ajuntament justificatiu d'aquests aspectes. Finalment, per mitjà d'un escrit registrat el 25 d'octubre de 2000 l'arquitecte redactor de la modificació va trametre un nou estudi justificatiu, una vegada esmenats determinats errors detectats. En relació amb això, cal indicar el següent:
  
a. L'article 55.3 de la LRAU estableix que «qualsevol alteració de l'ordenació establida per un pla que augmente l'aprofitament lucratiu privat d'algun terreny o desafecte el sòl de la destinació pública, haurà de preveure les mesures compensatòries que calguen per a mantenir la proporció i qualitat de les dotacions públiques previstes respecte de l'aprofitament, sense augmentar aquest en detriment de la millor realització possible dels estàndards de l'ordenació». Aquest precepte legal es troba desplegat per l'article 17 de l'annex del RPCV que regula els estàndards aplicables a les modificacions de planejament. En concret, l'apartat tercer de l'article 17 de l'annex del RPCV estableix que «quan ni l'antiga ordenació (a) ni la nova (n) complesca aquests estàndards serà exigible que la relació entre l'índex de sòl dotacional (ISD) i l'índex d'edificabilitat bruta (IEB) de la nova ordenació siga major que la mateixa relació en l'antiga ordenació, de manera que: ISDn/IEBn > ISDa/IEBa.»
  
L'Ajuntament d'Orpesa ha delimitat una àrea virtual, dins de la qual ha quedat justificat plenament el compliment del que estableixen aquestes disposicions.
  
b. L'article 19.A de la LRAU estableix que el planejament general «quan en un barri o nucli de població ja hi haja més de 75 habitatges per hectàrea o més de 10.000 metres quadrats d'edificació residencial per hectàrea de terreny, mai augmentarà l'edificabilitat mitjana o la densitat global respecte a les previsions del planejament anterior, i procurarà que disminuesca o, com a màxim, es mantinga, en la seua intensitat, la tendència històrica de consolidació experimentada durant l'últim mig segle».
  
L'Ajuntament d'Orpesa ha justificat de manera detallada que en l'àmbit de l'àrea virtual a la qual hem fet referència, la superfície total de la qual és de 203.674 m², l'edificabilitat residencial total és de 150.255 m² de sostre, i que la densitat és de 73,77 habitatges per hectàrea, per la qual cosa és clar que, en aquest punt, no és aplicable l'article 19.A de la LRAU.
  
No hi ha, per tant, cap obstacle a l'aprovació definitiva de la modificació.
  
5. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en aquest cas, el director general d'Urbanisme i Ordenació Territorial pot sotmetre l'expedient a l'aprovació definitiva del conseller d'Obres Públiques, Urbanisme i Transports, o bé sotmetre la proposta al dictamen previ de la Comissió Territorial d'Urbanisme que en el cas de municipis de menys de 50.000 habitants tindrà directament efectes de resolució executòria.
  
En virtut de tot el que s'ha exposat anteriorment, la Comissió Territorial de Castelló, en la sessió de 26 d'octubre de 2000 acorda:
  
Aprovar definitivament la modificació puntual del Pla General d'Orpesa relativa a la parcel·la d'UFOs, mentre s'establisca una nova ordenació que done compliment al que estableix l'article 19.A de la LRAU.
  
Contra aquest acord, que no posa fi a la via administrativa, es podrà interposar recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.